Varsler bot på 300.000 – tok ikke vold og trusler nok på alvor
Manglende opplæring og håndtering av vold og trusler på ungdomsskolen kan gi Vestby kommune en bot på 300.000 kroner. Det fremgår i et varsel fra Arbeidstilsynet til Vestby kommune i Akershus. Et tilsyn fra Arbeidstilsynet i mars i fjor, avdekket grunnleggende og omfattende mangler ved helse, -miljø- og sikkerhetsarbeidet (HMS) ved skolen. «Brudd knyttet til manglende rutiner, kartlegging og risikovurdering, planer og tiltak, samt opplæring av ansatte innen vold- og trussel problematikk, er noe Arbeidstilsynet samlet sett vurderer som svært alvorlig. Bruddenes alvorlighetsgrad gjør at Arbeidstilsynet mener dette bør sanksjoneres med overtredelsesgebyr,» skriver Arbeidstilsynet. Det var lokalavisen Vestby Avis som omtalte saken først. Mobbeøkning Ungdomsskolen i Vestby er en av flere norske skoler som har hatt en økende forekomst av registrert mobbing på skolen de siste årene. I niende klasse var det 17 prosent av elevene som oppga at de opplevde mobbing i forrige skoleår, ifølge Elevundersøkelsen.  I dette skoleårets undersøkelse var det 12 prosent (8. klasse) og 14 prosent (9. og 10. klasse) som opplevde mobbing på ungdomsskolen. Mobbingen i ungdomsskolen har økt markant spesielt de to siste skoleårene, viser Elevundersøkelsen. – Må tas tak i – Vi har skyhøye mobbetall og svake læreresultater som det må tas tak i. Det er svært spesielt at vi tydeligvis ikke engang har hatt tilfredsstillende rutiner for å sikre at ansatte som utsettes for vold får en god nok oppfølging, sa Frps gruppeleder Kenneth Lien Steen til lokalavisen Vestby Avis i februar. Kommunen ved rådmann Sjur Authen hadde frist til fredag 8. mars, med å komme med sitt tilsvar til Arbeidstilsynet. – Vi finner varselet om overtredelsesgebyr noe underlig når alle påleggene var lukket og godkjent den 12. oktober i fjor. Kommunen har ikke hørt noe mer fra Arbeidstilsynet før varselet om gebyr kom den 13. februar i år, fire måneder etter at tilsynet ble avsluttet, sier Authen til VG. I tilsvaret til Arbeidstilsynet skriver han at Vestby kommune erkjenner at det var mangler under tilsynet på Vestby ungdomsskole. – Men som Arbeidstilsynet selv skriver i det mottatte varselet: «Arbeidstilsynet oppfatter at skolen i praksis organiserer arbeidet slik at det skal redusere risiko så langt det lar seg gjøre, men at dette ikke er dokumentert». Dette viser at skolen har hatt fokus på dette arbeidet og vi stiller derfor spørsmål ved grunnen til det varslede vedtaket om gebyr, skriver rådmannen. Skal vurdere tilsvaret Seksjonssjef Ida Aagaard i Arbeidstilsynet bekrefter at alle påleggene etter tilsynet er lukket.  – Arbeidstilsynet varslet overtredelsesgebyr på bakgrunn av bruddene 13.02.24. Virksomheten hadde frist til å komme med kommentarer på dette, innen i dag, 08.03.24. Vi har fått kommentarer på varselet fra virksomheten innen denne fristen og vil vurdere innholdet i dette i løpet av de kommende ukene, skriver Aagaard i en e-post til VG. Authen, som er rådmann (kommunedirektør) og Vestby øverste ansvarlige i kommunens administrasjon, gis hovedansvaret for boten. Høy forekomst av vold og trusler «Det systematiske HMS-arbeidet skulle vært fulgt opp av ledelsen ved virksomheten. Når dette ikke er gjort på en tilfredsstillende måte, er dette noe som skal fanges opp på høyere ledernivå. Uavhengig av hvilket nivå svikten kan tilskrives, må brudd på sentrale arbeidsgiverplikter som et klart utgangspunkt anses å være brutt av virksomheten, ved kommunedirektøren som øverste ansvarlig,» skriver Arbeidstilsynet. Noe av bakteppet for saken er også en økning i vold mot voksne på Vestbyskolene.  – Når det gjelder vold fra elev mot ansatt inneholder kategorien både verbal og fysisk vold, er det 137 slike avvik registrert på skolene i 2023, opplyser skolesjef Cathrine Skjeltorp til Vestby Avis.
Vestby kommune kan få en bot på 300.000 kr for manglende opplæring og håndtering av vold og trusler på ungdomsskolen. Arbeidstilsynet avdekket omfattende mangler ved helse, miljø- og sikkerhetsarbeidet (HMS) i fjor. Ungdomsskolen i Vestby har opplevd økning i registrert mobbing. 17 prosent av elever i 9. klasse som opplevde mobbing i forrige skoleår. Skyhøye mobbetall og svake læreresultater bør tas tak i, ifølge FrP's gruppeleder Kenneth Lien Steen. Vestby kommune har innrømmet mangler under tilsynet, men ønsker å diskutere grunnen til gebyret.